**Národná rada Slovenskej republiky**

**IX. volebné obdobie**

Číslo: CRD-607/2024

**217a**

**S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 135/1961 Zb. o pozemných komunikáciách (cestný zákon) v znení neskorších predpisov **(tlač 217)** v druhom čítaní

Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 135/1961 Zb. o pozemných komunikáciách (cestný zákon) v znení neskorších predpisov **(tlač 217)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 201 zo 17. apríla 2024 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky **schváliť:**

* Ústavnoprávny výbor Národnej rady Slovenskej republiky uznesením č. 89 zo 6. júna 2024
* Výbor Národnej rady Slovenskej republiky pre hospodárske záležitosti uznesením č. 60 z 10. júna 2024

**IV.**

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

* 1. V čl. I sa za bod 1 vkladajú nové body 2 a 3, ktoré znejú:

„2. V § 8a sa za odsek 5 vkladá nový odsek 6 ktorý znie:

„(6) Ak z povolenia na zvláštne užívanie pre nadmernú dopravu a nadrozmernú dopravu vyplýva podmienka sprevádzania vozidlami Policajného zboru alebo podmienka inej spolupráce Policajného zboru, Policajný zbor môže vykonávať tieto činnosti za úhradu účelne vynaložených nákladov, ktoré znáša prevádzkovateľ vozidla podľa odseku 2; spôsob určenia výšky nákladov a ďalšie náležitosti úhrady určí dohoda medzi Policajným zborom a prevádzkovateľom vozidla podľa odseku 2.“.

Doterajší odsek 6 sa označuje ako odsek 7.

3. V § 18 sa za odsek 13 vkladá nový odsek 14, ktorý znie:

„(14) Ak je v súvislosti s navrhovanou stavbou potrebné vybudovať novú miestnu cestu  alebo navrhovaná stavba vyvolá potrebu úpravy existujúcej miestnej cesty a investor navrhovanej stavby vybuduje na vlastné náklady pre vlastníka miestnej cesty novú miestnu cestu alebo vykoná úpravu existujúcej miestnej cesty, je investor navrhovanej stavby povinný na vlastné náklady v prospech vlastníka novej miestnej cesty alebo vlastníka upravenej existujúcej miestnej cesty majetkovoprávne usporiadať pozemky pod stavbou novej miestnej cesty alebo pod stavbou, ktorá je úpravou existujúcej miestnej cesty. Na účely majetkovoprávneho usporiadania pozemkov podľa prvej vety je investor  navrhovanej stavby oprávnený uzavrieť zmluvu o zriadení vecného bremena v prospech vlastníka miestnej cesty.“.

Doterajšie odseky 14 a 15 sa označujú ako odseky 15 a 16.“.

Nasledujúce body sa primerane prečíslujú.

Odôvodnenie k bodu 2:

V rámci niektorých povolení na zvláštne užívanie pre nadmernú dopravu a nadrozmernú dopravu sa vyžaduje sprevádzanie vozidlami Policajného zboru alebo poskytovanie inej spolupráce Policajným zborom. Vzhľadom na to, že ide často o komerčné subjekty, ktoré žiadajú o povolenie na zvláštne užívanie za účelom dosiahnutia zisku, navrhuje sa, aby Policajný zbor bol oprávnený na základe dohody vyúčtovať si účelne vynaložené náklady.

Odôvodnenie k bodu 3:

Účelom navrhovaného ustanovenia je precizovať majetkovoprávne vzťahy medzi stavebníkom (investorom) a príslušnou obcou pri výstavbe miestnych ciest budovaných spravidla v rámci investičného projektu v sídelných útvaroch alebo v prípade stavebných úprav existujúcich miestnych ciest.

**Výbor NR SR pre hospodárske záležitosti**

***Gestorský výbor odporúča schváliť***

* 1. V čl. II sa slová „1. júla“ nahrádzajú slovami „1. augusta“.

Posunutie účinnosti zohľadňuje zákonné lehoty v  legislatívnom procese schvaľovania zákona, ako aj potrebnú legisvakanciu.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

Gestorský výbor odporúča hlasovať o bodoch **1 a 2 spoločne** s odporúčaním **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 135/1961 Zb. o pozemných komunikáciách (cestný zákon) v znení neskorších predpisov **(tlač 217)** **s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 80 z 11. júna 2024.

Týmto uznesením výbor zároveň poveril spoločného spravodajcu **Justína Sedláka** predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 11. júna 2024

**Róbert P u c i, v.r.**

predseda Výboru NR SR

pre hospodárske záležitosti